Apollo-programmet

Apollo-programmet var samlebetegnelsen på en rekke bemannede romferder som den amerikanske romfartsorganisasjonen NASA gjennomførte fra 1967 til 1972. Målet med programmet var å sende en mann til månen og bringe ham trygt tilbake til Jorden. Det lyktes gjennom ferden med Apollo 11. Astronauten Neil Armstrong tok menneskehetens første steg på månen 21. juli 1969 (norsk tid; i de amerikanske tidssonene skjedde dette den 20. juli). Forut for Apollo-programmet var Mercury-programmet og Gemini-programmet. Apollo-programmet ble ledet av den tyske rakettforskeren Wernher von Braun.


== Oversikt ==
Ved inngangen til 1960-årene var det militære rustningskappløpet mellom USA og Sovjetunionen på det høyeste. Satellittprogrammer og utforskningen av rommet ble del av dette, etter at Sovjetunionen hadde overrasket hele verden med sine Sputnik-satellitter. De amerikanske romprogrammene startet i 1961, og daværende president John F. Kennedy uttalte at USA innen utgangen av 1960-årene ville sende en mann til månen og bringe ham trygt tilbake. Det ble produsert en kjempemessig bærerakett, Saturn, for å frakte månelandingsmodulen og selve Apollo-kapselen ut i rommet og i bane til månen.
De tre astronautene Roger B. Chaffee, Virgil I. «Gus» Grissom og Edward H. «Ed» White II omkom i en brann under en test av systemet i 1967. I 1968 ble den første måneferden gjennomført med Apollo 8, men da uten å lande.
Etter ytterligere en test av månelanderen, ble det gitt klarsignal for den aller første månelandingen i juli 1969. Den i særklasse mest kjente av Apollo-ferdene er Apollo 11, som landsatte de første menneskene på månen. Sammen med Neil Armstrong forlot Edwin «Buzz» Aldrin månelandingsfartøyet og gikk ut på månens overflate, som henholdsvis første og andre mann på et annet himmellegeme, mens Michael Collins oppholdt seg i kommandoseksjonen som gikk i kretsløp rundt månen.
Apollo-programmet bestod av totalt elleve bemannede ferder, Apollo 7 til Apollo 17. På seks av disse romferdene lyktes det å landsette mennesker på månen: Apollo 11, 12, 14, 15, 16 og 17. Programmet ble avsluttet i desember 1972 med Apollo 17. Til sammen tolv personer har vært på månen, og ingen har vært der mer enn én gang.
Den tredje planlagte månelandingen, Apollo 13, endte nesten med katastrofe. Etter en eksplosjon i en oksygentank i serviceseksjonen mistet mannskapet både oksygen og strøm. Apollo 13 ble lagt i en nødbane, der det ble slynget tilbake mot Jorden etter at det hadde rundet månen. Å få det havarerte romfartøyet samt mannskapene tilbake igjen blir av mange betraktet som en kanskje like stor bragd som det å landsette mennesker på månen.
Etter Apollo 17 har ingen mennesker vært på månen, til tross for at teknologien har utviklet seg radikalt siden den gang.
Apollo-programmet fikk som tidligere amerikanske bemannede programmer navn inspirert fra de store sivilisasjonene i oldtiden.


== Liste over Apollo-ferdene ==


=== Ubemannede ferder ===
1967: Apollo 4 – Testing av den nye bæreraketten Saturn V.
1968: Apollo 5 – Testing av månemodulen som senere skulle frakte mennesker til månen.
1968: Apollo 6 – «Generalprøven» før de startet med bemannede ferder.


=== Bemannede ferder ===

1967: Apollo 1 – Mannskapet omkom i en brann i forbindelse med en CDT (Countdown Demonstration Test) som ble utført før oppskytningen.
1968: Apollo 7 – Første vellykkede bemannede ferd, og første bemannede ferd foretatt med Saturn IB.
1968: Apollo 8 – Første ferd rundt månen, og første bemannede ferd foretatt med Saturn V.
1969: Apollo 9 – Hele skipet, dvs. kommandomodulen og månelandingsfartøyet flyr bemannet for første gang.
1969: Apollo 10 – Hele skipet flyr rundt Månen.
1969: Apollo 11 – Første månelanding.
1969: Apollo 12 – Første månelanding på et nøyaktig planlagt sted. Like ved Surveyor 3
1970: Apollo 13 – En oksygentank eksploderer på vei til månen. Ferden blir avbrutt, og mannskapet overlever.
1971: Apollo 14 – Alan Shepard blir den eneste astronauten fra Mercury-programmet som går på Månen.
1971: Apollo 15 – Lunar Roving Vehicle, «månebilen», kjører på månen.
1972: Apollo 16 – Første landing i et fjellområde på månen.
1972: Apollo 17 – Siste Apolloferd.


=== Avlyste ferder ===
Apollo 18
Apollo 19
Apollo 20


== Se også ==
Artemis-programmet


== Eksterne lenker ==
NASA
NASA Apollo-programmet
NASA-historikk
NASA The moon
Den Europeiske Romfarstorganisasjonen Arkivert 21. desember 2007 hos Wayback Machine.
Norsk romsenter
Norsk Astronautisk forening
Konspirasjonsteorier om månelandingen